Polisieman in hof oor kind se verkragting’n Polisieman het vandag in die hof in Pietermaritzburg verskyn in verband met die verkragting van ’n kind. (Foto: pixabay) ’n Sersant (44) van die Impendle Vispol-polisiestasie het Donderdag in die Pietermaritzburg-landdroshof verskyn in verband met die verkragting van ’n agtjarige meisie vier jaar gelede. Volgens Ndileka Cola, woordvoerder van die onafhanklike polisieondersoekdirektoraat (Opod), word beweer dat die ma van die toe agtjarige meisie ’n uitslag tussen haar kind se bene opgemerk en behandel het. “Twee maande later het die meisie blaasprobleme ervaar en haarself natgemaak. Sy het ook gekla dat haar geslagsdele seer is. “Die ma het haar kind ondersoek en bevind daar is fout met haar geslagdele.” Cola sê die meisie het eers die skuld op ’n vierjarige seuntjie gepak, maar later erken dat die betrokke sersant haar verkrag en gedreig het. “Die kind het gesê dat die polisiesersant haar alleen in die huis gevind het waarna hy die deur gesluit en haar verkrag het. Hy het glo ’n vuurwapen in haar mond gedruk en gedreig om haar te skiet indien sy ooit aan iemand vertel wat gebeur het.” Volgens Cola is die voorval by Opod aangemeld waarna ’n verpligte ondersoek van stapel gestuur is. “Die verslag is aan die direkteur van openbare vervolging in Pietermaritzburg oorhandig vir die besluit om te vervolg. Die verdagte is gevolglik op Maandag 15 Junie by sy huis in die Impendle-gebied in hegtenis geneem.” Die verdagte sal in aanhouding bly tot sy volgende hofverskyning op 24 Junie wanneer sy borgtogaansoek aangehoor sal word.